《冲谷道章少隐还自上饶不见过而遂归怀玉作诗》
宋代·赵蕃

幽居非不佳，竹屋静以深。
春归邈亡踪，草木成嘉阴。
天气殊未快，令人头岑岑。
忽思从公谭，微风动衣襟。
白云何许在，引领劳我心。
平生诵佳句，三叹有遗音。
端如猛虎啸，百兽藏中林。
交游一周子，自昔已至今。
论道若有合，根源要追寻。
文章固定价，美玉同精金。
穷通我均乐，兹事要力任。
通脱不累物，贤哉阮瞻琴。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。